O nazismo u nacionalsocialismo (de l'alemán Nationalsozialismus) ye a ideyolochía y practicas d'o Partito Nazi d'Adolf Hitler; y as politicas adoptatas por o gubierno de l'Alemanya Nazi dende l'anyo 1933 dica 1945, un periodo tamién conoixito como Tercer Reich. O nombre oficial d'o partito yera Nationalsozialistische Deutsche Arbeiterpartei (NSDAP) — “Partito Nacional Socialista d'os Treballadors Alemans”. O nacionalsocialismo yera relacionato con o faixismo, encara que bells autors l'han considerato a versión más radical y violenta d'iste, sobre tot por as consideracions racistas, especialment antisemitas. Belatros elementos definidors d'ista ideyolochía son l'antiparlamentarismo, o nacionalismo etnico, a oposición a lo liberalismo social, politico y economico, l'anticomunismo, u a euchenesia de "vida no mereixedora de vida" que remató con l'Holocausto.